钦定古今图书集成/明伦汇编/官常典/第760卷 > 顾咸建 唐自彩〈从子阶豫〉
## 钦定古今图书集成/明伦汇编/官常典/第760卷 > 顾咸建 唐自彩〈从子阶豫〉

按《明外史陈子龙传》：“咸建，字汉石，昆山人，大学士鼎
臣曾孙也。崇祯十六年，举进士，授钱塘知县。甫之官，
闻京师陷，人情汹汹，咸建戢奸宄，严警备。巡按御史
彭遇颽以贪残激变，赖咸建调护，事宁而民免株连。
及南都失守，镇江守将郑彩等率众还闽，缘道劫掠。
咸建出私财迎犒，乃敛威去。亡何，马士英拥兵至，巡”
抚张秉贞遣咸建往迓，咸建力请驻师城外。顷之，大
将方国安兵亦至，咸建谋于上官，先期遣使行赂，兵
乃不入城。四乡悉被两人兵淫掠，而城中得无扰。时
监司及郡邑长吏悉逋窜，咸建散遣妻子，独守官不
去。及潞王将出降，遣咸建犒师。既复命，即出城去。寻
被执，死之。自彩，达州人，临安知县。杭州失守，与从子
阶豫逃山中。有言“自彩受鲁王敕，阴部署为变”，遂被
捕获。自彩麾阶豫走，不从，两人竟同死。